
Dunaszekcső Községi Önkormányzat Képviselő-testülete

1/2011.

Jegyzőkönyv
Készült a Dunaszekcső Községi Önkormányzat Képviselő-testülete 2011. február  14. napján megtartott üléséről. 

Jelen vannak:
	Faller János
	polgármester

	Szabó Gergely
	alpolgármester


	Dr.Metz Judit

Prucs András

Sándor József
	képviselők

	Pest Éva  körjegyző
	


         1. napirendi ponthoz: Bátai Ferenc SE, Demeter Lajos polgárőrség        

         2.napirendi ponthoz: Mózes Gábor pénzügyi főelőadó
                                  Vörös Lászlóné, Szőcsné Mayer Éva, Baloghné Kiss Gyöngyi tagintézmény-vezetők
Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Civil szervezetek beszámolója

előterjesztő: Faller János polgármester, szervezetek képviselői

2.) 2011. év költségvetése
előterjesztő: Faller János polgármester

3.) Lejárt határidejű határozatok, a két ülés között történt fontosabb események

előterjesztő: Faller János polgármester

4.) 2011. évi munkaterv
előterjesztő: Faller János polgármester
5.) 2011.évi közbeszerzési terv
előterjesztő: Faller János polgármester

6.) Szociális rendelet az ellátásokról

előterjesztő: Pest Éva körjegyző

7.) Bérleti szerződés meghosszabbítása
előterjesztő: Faller János polgármester

8.) Csatornázás közműfejlesztési hozzájárulásának megállapítása

előterjesztő: Faller János polgármester

9.) Étkezési térítési díjak
előterjesztő: Faller János polgármester

10.)Összeférhetetlenség megszüntetése, képviselői lemondás
       előterjesztő: Dr. Metz Judit

NAPRENDI PONTOK TÁRGYALÁSA

1. napirendi pont: Faller János polgármester felkéri a civil szervezetek megjelent képviselőit, hogy a beszámolójukat tartsák meg. 

Bátai Ferenc ismerteti a Sportegyesület működéséről szóló beszámolót. (Az írásos beszámoló a jegyzőkönyv melléklete.)

Faller János: Az egyesület közgyűlésén az asztalitenisz szakosztály részletes beszámolót adott. A Sportegyesület működését a Cigány Kisebbségi Önkormányzat is támogatta. Szeretné megköszönni a szülőknek, barátoknak hogy – lassan már erejükön felül – vállalják a sportegyesület működésének segítését. Az Egyesület elmúlt évi önkormányzati támogatása az idei évi igényük. 
Bátai Ferenc: A CKÖ a juniális rendezvényhez adta a támogatását. 

Faller János polgármester felkéri a Polgárőrség vezetőjét, hogy az írásos beszámolójához, amennyiben kívánja, egészítse ki.  

Demeter Lajos: 12 fő a Polgárőrség tagja, összesen 1233 óra szolgálatot teljesítettek az elmúlt évben. 

Faller János: A Polgárőrség 2011. évre 165.000 Ft támogatást kér a működésükhöz. A testület kérése, hogy fordítsanak nagyobb gondot a tagok beszervezésére, ezzel több óra szolgálatot is tudnának teljesíteni, és hatékonyabb lehetne a besurranásos lopások megakadályozása. 

A testület 6 szavazattal 0 ellenében a következő határozatot hozta: 

4/2011.(II.14.) Kt.számú határozat

a Sportegyesület beszámolójáról

A képviselő-testület a Dunaszekcsői Sportegyesület beszámolóját elfogadja. Dunaszekcső község Önkormányzata 2011. évben 2.000.000 Ft támogatást biztosít az Egyesület működéséhez.

Határidő: 2011. évben

Felelős: polgármester, SE elnök

A testület 6 szavazattal 0 ellenében a következő határozatot hozta: 

5/2011.(II.14.) Kt.számú határozat

a Polgárőr Egyesület beszámolójáról

A képviselő-testület a Dunaszekcsői Polgárőr Egyesület beszámolóját elfogadja. Dunaszekcső község Önkormányzata 2011. évben 165.000 Ft támogatást biztosít az Egyesület működéséhez.

Határidő: 2011. évben

Felelős: polgármester, egyesület elnöke

2. napirendi pont: Faller János polgármester: A 2011.évi költségvetés tervezetét megtárgyalta a Pénzügyi Bizottság. Felkéri az alpolgármestert, hogy a bizottság előterjesztéssel kapcsolatos álláspontját ismertesse.

Szabó Gergely alpolgármester: A költségvetés számainak kiforratlansága miatt nagyon nehéz álláspontot kialakítani. A bizottság véleménye, hogy a mai  napon nem javasolja a költségvetés elfogadását. A képviselőkkel együtt, szakfeladatonként, soronként, kiegészítésekkel, javaslatokkal együtt legyen a mai ülésen végig tárgyalva. 
Mózes Gábor: Az iskola és az óvoda működtetéséhez az önkormányzatnak 39.921 eFt-ot kell biztosítania a normatívák mellé. Az iskolánál 7,5 millióval többet, mint az előző évben. 

Baloghné Kiss Gyöngyi: Jelentős változás volt az élelmezés és a gázszolgáltatás esetében. Az intézményben a gyermeklétszám lényegesen kevesebb, ezért kevesebb a normatíva is. A gyermekélelmezés esetében kevés a normatíva, és nagyon sok a kedvezményben részesülők száma. 

Szőcsné Mayer Éva: A tavalyi gyermekélelmezéshez az önkormányzat 2,7 millió forintot tett.

Vörös Lászlóné: Az  idősek étkeztetésénél 2,5 – 3 millió forint lehet ez az összeg.

Baloghné Kiss Gyöngyi: Az iskola esetében az óvodai összeg duplája lehet. 
Faller János: Amikor a konyhát az önkormányzat működtette, akkor 13 millió forint volt a „hiány”, amit az önkormányzatnak kellett megfizetnie. Összességében megállapítható, hogy sok és nagy változások vannak az állami támogatás esetében. A társulás megalapításakor kedvező normatívák ösztönöztek, amelyek mára jelentősen lecsökkentek. Minden területen kevés a normatíva. A szociális igazgatásban az idei évben 14 millió forint lesz az önerőnk. És ehhez hozzájönnek még az étkezési támogatások az ellátottak szociális helyzete miatt. 

Az iskolánál a költségek emelkedésének oka: 1 fő pedagógus létszámemelés kell, gázfűtés költségei, normatíva csökkenések, zeneoktatás bevezetése.

Szőcsné Mayer Éva: Az óvodába jelenleg 62 gyerek jár, és ez a maximum felvehető létszám is. A tervezéskor a 6 pedagógus és 3 dajka bére, az elkerülhetetlen közüzemi számlák, üzemorvos, munkavédelmis foglalkoztatásához hozzájárulás, alapvető dologi kiadások kerültek tervezésre. Az épület 100 éves, de nagyobb költség nem került tervezésre ezzel kapcsolatban, kizárólag a kötelező festés. Szerényen tervezett. A szülők nagyon sokat segítenek, de mindent nem vállalhatnak fel. 
A gázkazán nagyon rossz állapotban van, már nem javítható. 

Faller János: Kéri az intézményvezetőket, hogy a gyermekélelmezésnél vegyék szigorúan a gyermekek jelenlétét, a hiányzásokat, a díjak beszedésének szabályait. 

Baloghné Kiss Gyöngyi: Márciustól tervezte a napközis pedagógus bérét, Somberek hozzájárult az emeléshez. A szakja magyar és SNI-s gyerekekkel is fog foglalkozni. Az óvodába is be fog segíteni, fel fogja mérni a gyerekeket.
Szőcsné Mayer Éva: 4-5 évnél korábban nem érzékelhető a sajátos nevelési igény, az óvónő még nem tudja észre venni. 

Baloghné Kiss Gyöngyi: Fontos a korai felismerés, a minősítést azonnal kezdeményezni kell, mert a folyamat nagyon hosszú. 

Az iskolában elengedhetetlen a matematika-számítástechnika-fizika szakos tanár felvétele. 

Az intézményre semmiféle felújítást nem állított be a költségvetésébe.

Faller János: Az önkormányzatnál tervezésre került 1,5 millió Ft+ÁFA összegben az ablakfelújítás. Az iskola költségvetése elegendő lesz a 2011-es évben?

Baloghné Kiss Gyöngyi: A teljes élelmezés nem került kiadásként tervezésre a költségvetésében. Bevételi oldalon azonban a normatíva összegében jelentkezik.

Vörös Lászlóné: Az Idősek Klubja működéséhez az önkormányzatnak 3,9 millió forintot kell hozzátennie a tervezete alapján. Felújítás nincs a költségvetésében. 
Az élelmezésre igény van, a kiszállításra is. A térítési díjakat szigorú szabályok határozzák meg. Nagy segítség volt e téren számára a közcélú foglalkoztatás során kapott segítő. 

Faller János: A megváltozott foglalkoztatás az önkormányzatnak minden területen rossz. Az előző évek tapasztalatai alapján tervezett az önkormányzat feladatokat, de az új foglalkoztatással ezeket nem tudjuk megvalósítani. 

Az Idősek Klubjában is indokolt lenne a nyílászárók cseréje. 

Vörös Lászlóné: A gázkazánnal is rövid időn belül problémák lesznek. 

Faller János: Kéri a közoktatási intézmények vezetőit, hogy tisztázzák a sombereki önkormányzattal az élelmezés tervezésének kérdését, mert a költségvetést módosítani kell ennek függvényében. 

Felkéri Mózes Gábort, hogy ismertesse a tervezet szakfeladatait, sorait. 

Mózes Gábor: 3600001 Víztermelés, kezelés, ellátás: A várhegyi vízvezeték felújítása került tervezésre.
Faller János: A közbeszerzés 3 ajánlat bekérésével elindult, melynek kiírásában Dr. Miklósa Mónika segített. 

Mózes Gábor:  3700001 Szennyvíz gyűjtése – a várhegyi szippantások költsége került tervezésre. 

3821000 – Balaton – Sió Kht. elszámolása 2010 évre. Az Alisca Terrával az elszámolás megtörtént, a pénzügyi folyamatok rendben vannak. 

5221101 – a Martincai híd felújítása, amely tavalyi döntés, de a megvalósítás az időjárás miatt elmaradt.

6820011 – a Petőfi u.73. szám alatti lakóépület lakbére

6820021 – az önkormányzati ingatlanok bérleti díjai

8411261 – önkormányzat igazgatási tevékenysége: 1 fő közterület felügyelő bére, járulékai, egyéb költségei kerültek tervezésre 2011.március 1. napjától.

Faller János: Az előző évi településőri foglalkoztatás is megszűnt az év végével. Nagyon jól működött, két fő látta el a feladatát. Megszerveztük a taníttatását, a továbbfoglalkoztatása indokolt. Közterület-felügyelőként azonnali intézkedéseket fog tudni alkalmazni, pl. helyszínbírságot szabhat ki.  
Mózes Gábor: Ezen a szakfeladaton kerül tervezésre a polgármester tiszteletdíja, és itt szerepelnek a prémiumévesek költségei is. 

Kisértékű tárgyi eszköz beszerzés került beállításra a Római köz 9. felszerelésére, amelyről már döntött a testület, tavaly is volt tervezve, de elmaradt a beszerzés.

Ezen a szakfeladaton szerepel a hivatal teljes dologi kiadása, és minden egyéb más, amely nem sorolható más szakfeladathoz. Itt kell szerepeltetni a támogatásértékű kiadásokat is, melyet részletező oldal tartalmaz. Itt szerepel az iskola és óvoda működtetéséhez átadandó pénzeszköz is.
Faller János: A tornaterem világításának a korszerűsítése indokolt, költsége várhatóan 240.000 Ft. A korszerűsítésnek csak az anyagköltsége került beépítésre, és a felszereléssel 50%-os fogyasztás csökkenés várható. A salakos pálya világítása elavult az ellenőrzés alapján, de erről később kell majd döntés, a pálya este nincs kihasználva, a ráköltés indokolatlan.  

Szabó Gergely: Az iskolánál és az óvodánál feltételezető, hogy ez nem a végleges összeg. 

Faller János: A költségvetést ma nem fogjuk elfogadni, be kell kérni a pontos számokat, annak függvényében lehet majd a végleges döntés. 

Mózes Gábor: A támogatásoknál „működési célú pénzeszköz átadás vállalkozásoknak” soron az instrukciók alapján 7 fő foglalkoztatásához tervezte az önkormányzati hozzájárulást. 

Faller János: Az önkormányzati Kft. is foglalkoztathat munkaügyi központos közvetítéssel az idei évtől. Március 15-október 15-ig, 7 hónapra, 7 fő foglalkoztatásának megoldására került tervezésre a pénzeszközátadás.
Mózes Gábor: Az IKSZT pályázattal történő Művelődési ház önereje is itt szerepel 10 millió Ft + ÁFA összegben.

Faller János: A Művelődési ház felújításánál már 3,5 millió forint kiadásra került. Lehet, hogy megdobálják azért amit most fog mondani, de úgy érzi, hogy felül kellene vizsgálni a testületnek ezt a felújítási döntését. Az is biztos ugyanakkor, hogy mostanában ilyen pályázati kiírás nem lesz. Meg kell kezdeni a közbeszerzést, várjuk meg az ajánlattevők ajánlatait. A visszalépés népszerűtlen döntés lenne, de az egyensúlyt jelentősen javítaná. 

Mózes Gábor: Az előző évi pénzmaradvány működési célú igénybevétele 43.013 eFt-ot tesz ki, ez tulajdonképpen a költségvetési hiány. 

Faller János: Ez a hiány azt jelenti, hogy az egyensúly megteremtéséhez ennyit kellett hozzátenni. Nem teljes egészében működési hiány, mert beruházás, felújítás fedezete is. 

Mózes Gábor: 8411331 – a sajátos bevételeket tartalmazza, részletezi a bevételeket. A 8414021 szakfeladat a közvilágítás költsége. A számlázás évközben rendeződött, így talán reális a tervezett 3.625 eFt. 
Faller János: Az E.On visszautalt 2,5 millió forintot túlfizetésként, melyet nem tart reálisnak, bizonyos, hogy vissza kell fizetnünk. 

Mózes Gábor: 8414031 – város és községgazd. – 1 fő közalkalmazotti bér (mezőőr) és 1 fő takarító létszám bére, járulékok, egyéb juttatások a személyi kiadások. A dologi kiadások a 2010. évi tény 60%-ában kerültek tervezésre. Az ingatlan felújítás a Templom tér II. ütemének fizetési kötelezettségét tartalmazza. A 24 millió forint pedig a Várhegy idei éve önereje. A bevételek között a szállítás és a Templom tér pályázati támogatása van. 

Faller János: A spórolást ezen a szakfeladaton kezdtük, vagyis magunkon, a falun. Ezen a szakfeladaton voltak ez előző évi tervek teljesítései, amit most ez a költségvetés nem tud tartalmazni. Mind olyan feladat volt, ami a megvalósítással láthatóvá vált a falu minden részén.  Némileg emelkedett a bevételi oldal, mert a fellebbezést elfogadták, és ezzel emelkedett az árvízi vis maior támogatás összege. 
Mózes Gábor: a 8419011 szakfeladat az önkormányzati elszámolásokat tartalmazza. Itt kerül tervezésre kiadásként a körjegyzőség működéséhez a hozzájárulás. 

A bevételi oldal: 2010 évben 107 millió Ft volt a központi támogatás, idén ez várhatóan 98 millió forint lesz. 

Faller János: Az SZJA kulcsainak csökkentésével kevesebb lett az ország bevétele, ezzel együtt csökkent az önkormányzatok támogatottsága is. 

Mózes Gábor: 8425411 – Árvízvédelem: tervezve mobilgát és belvízvédelmi feladatok, és a vízkár elhárítási terv.

Faller János: Meg kell csináltatnunk a Vízkár elhárítási tervet, ennek költsége itt került beállításra. Tervünk eddig is volt, de szakhatósági véleményezésre újat kell csináltatni. Információ szerint az az önkormányzat, aki nem rendelkezik a tervvel, nem áldoz a feladat ellátására, a jövőben nem kaphat vis maior támogatást. 

A belvízi védekezés idén két területen fog megvalósulni: 1.) Zrínyi utca – Árvízsor: az árok rendbetétele. 2.) Újvárosi részen a Lánka patak medrének tisztítása. A Damjanich utcai ároknál is lesz munka, mert az iszapfogóknál folyamatosan végezni kell a takarítást. 

További feladat a Petőfi utca bal, és a Móricz Zsigmond utca jobb oldali vízelvezetőinek rendbetétele. 

A mobil gátat 3 helyre tervezte a Széchenyi utcában, egyet kb. 50 méteren a Felsődunasoron. A Széchenyi utcában a talajvíz csapolását is el kell végezni. 
Mózes Gábor: 8430441 szakfeladaton a MEDICINVEST orvosi ügyelet által kért többlet támogatás szerepel. 

Faller János: Az orvosi ügyelet fenntartása érdekében a gesztor Lánycsók Önkormányzata küldött megkeresést. A támogatások itt is csökkennek, a kiadások azonban nőnek. Lánycsók döntése alapján Dunaszekcső is két havi plusz támogatást terveztetett a költségvetésben. A testület a költségvetés elfogadásával hozza meg a döntését. 

Mózes Gábor: 8690411 – család és nővédelem: a védőnői szolgálat költségeit tartalmazza, személyi és dologi kiadásokkal. Az OEP finanszírozás során a bevétel 3.709 eFt.

8821111 – 8899421 szakfeladatok a szociális ellátásokat tartalmazza. 

8903011 – civil szervezetek támogatása: Bursa, Alapítvány, Polgárőrség

8904411 – közcélú foglalkoztatás – a foglalkoztatottak decemberi bérének költsége

8904421 – közhasznú foglalkoztatás – 7 fő 8 órás és 20 fő 4 órás foglalkoztatás költségei kerültek tervezésre 2011 évre

9311021 – sportlétesítmények működtetése – a 2010-es év adatai alapján tervezve

9312011 – versenysport támogatása – 2.000.000 Ft az önkormányzati támogatás a szakosztályoknak

9603021 – köztemető fenntartása – 2010-es év alapján került tervezésre.

Faller János: Az elmúlt évek legnehezebbjéhez kerültünk. Nem erről volt szó a választások idején. A vesztesek az önkormányzatok, a normatíva csökken, a feladatok pedig maradnak. Nem lehet, hogy nem működtetjük az intézményeinket, a falunkat, de hogy hogyan tesszük azt meg, senkit sem érdekel. Alaposan megismerkedhettünk a költségvetés tervezetének soraival, kéri a bizottságot, a képviselőket, hogy mindannyian tanulmányozzák még, és két hét múlva újabb ülésen sor kerülhet a javaslatokra, kiegészítésekre, illetve az elfogadásra. 
3. napirendi pont: Faller János polgármester: December 20.napjána testület zárt ülésen döntött a várhegyi pályázat megvalósításáról. Ennek értelmében: „Dunaszekcső község Önkormányzata közbeszerzési eljárást indított, 2010. november 24-én megjelent az önkormányzatnak, mint ajánlatkérőnek a felhívása. A felhívás az életveszélyes állapot elhárítása érdekében beadott DDOP-2009-5.1.5/D számú, „Balatoni és dunai omlásveszélyes partfalak stabilizálása” pályázatban megfogalmazott feladatok megvalósítására, kivitelezésére vonatkozott. Az ajánlatok beadási határideje 2010. december 14. délelőtt 10 óra. Határidőre egy ajánlat érkezett, a bontás megtörtént, elkészült arról a jegyzőkönyv. 

A bíráló bizottság –  tagjai Dr. Szűcs Tamás, Mózes Gábor és Papp János – a beérkezett ajánlatot 2010. december 15. napjára formai elvárásoknak történő megfelelőségi vizsgálat alá vetette, és azt formailag megfelelőnek tartotta. A bizottság a tartalmai és szakmai ellenőrzést 2010. december 20. napjára elvégezte, az ajánlatot megfelelőnek tartja, az ajánlatkérő önkormányzatnak elfogadásra javasolja. 

 Dunaszekcső község Önkormányzata az ajánlatot formai, tartalmi, szakmai szempontból elfogadja, a DDOP-2009-5.1.5/D számú, „Balatoni és dunai omlásveszélyes partfalak stabilizálása” pályázatban megfogalmazott feladatok megvalósításával, kivitelezésével az Alisca Bau Építőipari Zrt. (székhely: Bátaszék, Bonyhádi u. 30.) bízza meg. Az építés-kivitelezési díj összege 284.252.093 Ft +ÁFA. A testület felhatalmazza a polgármestert, hogy a szerződést 2010. december 31. napján kösse meg.. A beruházás befejezési határideje 2012. május 31.”

A várhegyi beruházás részleteinek kivitelezővel történt átbeszélése során a – felszíni változások miatt –  kiderült, hogy az építési engedély és annak tervezése már nem jó, módosítás kell. Az NFÜ-vel egyeztetni kell, és ha az nem sikerül, akkor kb. 20-25 millió forintot veszthetünk el. Ha az Ügynökség igent mond, akkor indul az áttervezés, a munkálatok pedig a csatornaépítéssel kezdődnek meg a támfal helyett. 

Hergenrőder Ákos, a Duna Beton Kft. Tulajdonosa, azt a tájékoztatást adta, hogy eladás alatt van a Kft. A vevő a tartozásokat kiegyenlíti a vételárból.

Tovább erősítettük az AKEBA Kft-vel való jó viszonyt, melynek keretén bleül a dunaszekcsői két nagy vízfolyás (Halena patak, Lánka patak-Fok patak) külterületi, illetve a Lánka patak belterületi része a Szabadság téri hídtól a külterület határáig tisztításra kerülnek. Erre a feladatra a Kft. állami forrást kapott, illetve az állami közmunka-program keretén belül 10-12 főt foglalkoztatását tudja biztosítani kb. 5 hónapon keresztül. A jó partnerségi viszony eredménye, hogy nem a mohácsi, illetve környékbeli községekből kérte a BPJ-s munkaerőt kiközvetíteni, hanem a vele történt egyeztetést követően dunaszekcsői névsor került a Munkaügyi Központba. 

Hosszas egyeztetést követően végre február 1. napjától elindulhatott a hosszú távú közmunka-program, mely keretén belül az önkormányzat 4.124.000 Ft összegű támogatáshoz jutott. A munkaerő felvétele folyamatban van. A kora tavaszi és késő őszi, valamint téli hónapokra átlagosan 4 fő, a nyári idénymunka alatt 8 fő foglalkoztatását tudjuk biztosítani. Ezzel a létszámmal a kötelezően ellátandó feladatok minimumát sem lehet teljesíteni. Amennyiben nem tudunk más forrásokat találni fizikai feladatok ellátására, akkor a korábbi években nagy erőfeszítések árán elért, és végre jól működő város- és községgazdálkodási tevékenységünk drasztikus mennyiségi és minőségi csökkenése fog bekövetkezni. Lehetőségünk van továbbá 4 órás foglalkoztatásra is. Véleménye, hogy ez a megoldás nem növeli sem a hatékonyságot, sem a minőséget. Javasolja, hogy az önkormányzat más egyéb munkaerő támogatási pályázaton is vegyen részt, és elhalaszthatatlan feladatok elvégzésével bízza meg a Dunaszekcső-Bár Kft.-t. A Kft.-nek is van lehetősége közfoglalkoztatásban részvételre. 
A korábbi években két hónap alatt biztosítani tudtuk az intézmények fűtéséhez szükséges famennyiség kitermelését és elhelyezését. Ebben az évben ez még nem történt meg. Amennyiben nem találunk más foglalkoztatási lehetőséget, akkor valószínűsíthető, hogy nem csak a szenet, hanem a fát is meg kell vásárolnunk.

Az ÁNTSZ ellenőrzést tartott a Központi Konyhán. A megállapításaikat írásba foglalták, és intézkedési terv készítésére kötelezték az Önkormányzatot. Egyeztetés szükséges a vállalkozással az intézkedési terv elkészítésére, valamint a végrehajtás miatt. 
Megérkezett az Állami Számvevőszék vizsgálatáról készített jegyzőkönyv. Hiányosságként szerepel a már megrendelt Vízkár elhárítási terv, valamint a Helyi Építési Szabályzat módosíttatása a várhegyi építési tilalomra vonatkozóan. 

Az önkormányzatnak most már van mezőőre, közterület-felügyelője, és a körjegyzőségnek szakképzett környezetvédelmi főmunkatársa. Javasolja, hogy a három fővel az önkormányzat hozzon létre egy környezetvédelmi munkacsoportot, a feladatok hatékonyabb, szakszerűbb ellátása érdekében. 

A testület 6 szavazattal 0 ellenében a következő határozatot hozta:

 6/2011.(II.14.) Kt.számú határozat

a lejárt határidejű határozatokról, a két ülés között történt fontosabb eseményekről

1.) A képviselő-testület a feladatok hatékonyabb, szakszerűbb ellátása érdekében környezetvédelmi munkacsoportot alakít ki, melynek tagjai Hermann József mezőőr, Scheppi  Csaba közterület-felügyelő és Papp János főmunkatárs.
2.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatást elfogadja.

4. napirendi pont: Faller János polgármester: A munkatervet írásos előterjesztésként kiküldte. A munkaterv bármikor módosítható, és ha most más javaslat nincs, akkor javasolja az előterjesztés szerinti döntés meghozatalát.
A testület 6 szavazattal 0 ellenében a következő határozatot hozta:

7/2011.(II.14.) Kt.számú határozat

a 2011. évi munkatervről

A képviselő-testület a 2011. évi munkatervét elfogadja.

Határidő: folyamatosan

Felelős: Faller János polgármester

5.napirendi pont: Faller János polgármester: 2011.évben 3 közbeszerzés köteles beruházása lesz az önkormányzatnak, amennyiben más egyéb nem jön közbe. A közbeszerzési terv is módosítható természetesen a feladatok változása esetén.

· Művelődési ház felújítása – 69 millió forint
· Alsódunasor felújítása  - útépítés – 6,7 millió forint

· Várhegyi vízvezeték részleges rekonstrukciója – 8 millió forint

A közbeszerzési törvény értelmében az első kettő feladat összevonható, de mivel nem éri el a nemzeti értékhatár minimumát, így egyszerűsített eljárás alkalmazható. 

Javasolja a terv elfogadását.

8/2011.(II.14.) Kt.számú határozat

a 2011. évi közbeszerzési tervről

A képviselő-testület a 2011. évi közbeszerzési tervet elfogadja.

Határidő: azonnal

Felelős: Faller János polgármester

6.napirendi pont: Pest Éva körjegyző: A szociális törvény változásait követve elkészítette az új szociális és gyermekvédelmi rendelet tervezetét. A nagy változás az aktív korúak ellátásában, illetve a foglalkoztatásban van.

Faller János polgármester javasolja, hogy a 30 napos foglalkoztatás teljesítéséhez kerüljön bele a rendeletbe az ingyenes és önkéntes munkavégzés is.
Több javaslat nem volt, a testület 6 szavazattal 0 ellenében a következő rendeletet alkotta: 

1/2011.(II.15.) számú önkormányzati rendelet
az egyes szociális ellátások és gyermekvédelmi feladatok szabályozásáról
(Az elfogadott rendelet a jegyzőkönyv melléklete.)

7.napirendi pont: Faller János polgármester: A Horgászegyesület kezdeményezte a Telelő bérleti szerződésének meghosszabbítását.  Jó gazdája az Egyesület a holtágnak, javasolja a meghosszabbítást 2016. december 31. napjáig.

Szabó Gergely: Példaértékű együttműködés van az Önkormányzat és az Egyesület között.

A testület 6 szavazattal 0 ellenében a következő  határozatot hozta:

9/2011.(II.14.) Kt.számú határozat

a Telelő bérleti jogáról         

A képviselő-testület a Telelő ingyenes bérleti jogát a Dunaszekcsői Horgászegyesület részére 2016. december 31.napjáig meghosszabbítja.

Határidő: azonnal, lejárat 2016.12.31.

Felelős: Faller János polgármester

             Horgászegyesület elnöke

8.napirendi pont: Faller János polgármester: A várhegyi tervezés óta, a csatornázással kapcsolatban már sokszor előhozta a közműfejlesztést. El is hangzottak javaslatok a kötelezettségre és az összegekre. 
A javaslat tehát, hogy a közműfejlesztési hozzájárulás megfizetése kötelező, ingatlanonkénti megállapítása önkormányzati hatósági határozattal fog megtörténni. A kötelezettség erejéig az önkormányzat javára elidegenítési és terhelési tilalom kerül bejegyzésre. E költségek viselése átruházásának a lehetőségét meg kell vizsgálni. A befizetés teljesíthető egyösszegben, akkor 150.000 Ft-ot kell a lakóház tulajdonosának, tulajdonosainak megfizetni. Két év alatti teljesítés esetén évente 85.000 Ft a kötelezettség. Öt éven keresztül történő fizetés esetén 3.000 Ft/hó összeget, tíz év alatti esetén 1.700 Ft/hó összeget kell a kötelezettnek megfizetnie. 

Az a döntés, melyet most meghoz a testület a teljes község közigazgatási területére kiterjed, a csatornahálózatra történő rákötés esetén minden ingatlanra ez a mérték lesz a kötelező. 

A testület 6 szavazattal 0 ellenében a következő határozatot hozta:

10/2011.(II.14.) Kt.számú határozat

a csatornaközmű hálózatra történő csatlakozás közműfejlesztési hozzájárulásáról

1.) A képviselő-testület a Várhegyen kiépítteti a szennyvízcsatorna hálózatot. Az épített környezet alakításáról és védelméről szóló 1997.évi LXXVIII. törvény 28.§ (2) bekezdése alapján a megvalósítás költségének részét a szennyvízcsatorna hálózat mentén lévő lakóházak tulajdonosa/ira a testület a közműfejlesztési hozzájárulás megfizettetésével – önkormányzati hatósági határozattal – áthárítja. 
2.) Dunaszekcső község közigazgatási területén a szennyvízcsatorna hálózatra történő csatlakozás közműfejlesztési hozzájárulása 2011. február 15. napjától egy összegben történő megfizetés esetén 150.000 Ft. Két év alatt két részletben történő megfizetés esetén a hozzájárulás 85.000 Ft/év. Öt év alatti megfizetés esetén a kötelezettség 3.000 Ft/hó, tíz év esetében 1.700 Ft/hó. 
9. napirendi pont: Faller János polgármester: A konyhát üzemeltető vállalkozó elkészítette a 2011. évi díjemelésre vonatkozó javaslatát. Ez emelés mértéke 4,4 %, megfelel a szerződési feltételeknek. A költségekről és a díjakról szóló rendelet elfogadását javasolja.
Szabó Gergely: Csupán összehasonlításként kér a környező településeken alkalmazott díjakról tájékoztatást egy következő ülésen.

A testület 6 szavazattal 0 ellenében a következő rendeletet alkotta:

2/2011.(II.28.) számú
önkormányzati rendelete

az étkezési nyersanyagköltségről, a fizetendő térítési díjakról szóló 3/1996.(III.28.) számú önkormányzati rendelet módosításáról

(Az elfogadott rendelet a jegyzőkönyv melléklete.)
10. napirendi pont: 
Dr. Metz Judit: Bejelenti, hogy 2011. február 1. napjától körjegyzőként dolgozik. Összeférhetetlenség áll fenn, mert önkormányzati képviselő nem lehet jegyzőként. Az összeférhetetlenség csak úgy szüntethető meg, ha képviselői megbízatásáról lemond. Írásos lemondását átadja a polgármesternek. 
A testület 6 szavazattal 0 ellenében a következő határozatot hozta: 

11/2011.(II.14.) Kt.számú határozat
képviselői megbízatásról történő lemondásról

A képviselő-testület tudomásul veszi Dr. Metz Judit képviselői megbízatásáról történő lemondását, mellyel megszünteti a 2011. február 1. napjától kezdődő körjegyzői jogviszonya miatt kialakult összeférhetetlenséget megszünteti. A testület utasítja a körjegyzőt a további eljárás megszervezésére. 

Határidő: azonnal

Felelős: Faller János polgármester

              Pest Éva körjegyző
Több napirend nem volt, a polgármester az ülést berekesztette.

Kmf.

Faller János
Pest Éva
polgármester
körjegyző
